Diari Oficial de la Generalitat Valenciana


Sumari del DOGV 5916, del 18-12-2008 (2008/14311)

ORDE de 4 de desembre de 2008, de la Conselleria d'Immigració i Ciutadania, per la qual s'establixen les bases i es convoquen les ajudes a entitats ciutadanes de la Comunitat Valenciana perquè dissenyen i posen en pràctica fórmules de participació ciutadana dirigides a segments de població amb més dificultats per a participar per a l'exercici 2009.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5916

Data del DOGV
:   18-12-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/14958


Data del document
:   04-12-2008

Organisme emissor
:   Conselleria d'Immigració i Ciutadania

Tipus de document
:   Ordre

Anàlisi jurídica

 Descriptors 

:   * societat sense fins de lucre
    * integració social
    * moviment associatiu
    * suport econòmic
    * participació social
    * associació
    * ajuda pública

ORDE de 4 de desembre de 2008, de la Conselleria d'Immigració i Ciutadania, per la qual s'establixen les bases i es convoquen les ajudes a entitats ciutadanes de la Comunitat Valenciana perquè dissenyen i posen en pràctica fórmules de participació ciutadana dirigides a segments de població amb més dificultats per a participar per a l'exercici 2009. [2008/14494]
Un dels objectius prioritaris de la Generalitat és fomentar la participació social de la ciutadania com a mecanisme d'integració i de millora de la qualitat de la vida democràtica. Així es complix el mandat de l'Estatut d'Autonomia de la Comunitat Valenciana que disposa en l'article 1.3 que «la Comunitat Valenciana té com a objectiu la consecució de l'autogovern en els termes d'este Estatut, reforçar la democràcia i garantir la participació de tots els ciutadans en la realització dels seus fins», i en l'article 9.4 que «tots els valencians tenen dret a participar de forma individual, o col·lectiva, en la vida política, econòmica, cultural i social de la Comunitat Valenciana. La Generalitat promourà la participació dels agents socials i del conjunt de la societat civil en els assumptes públics».
Es pretén estimular la dinàmica participativa de la població promovent que siguen els mateixos integrants d'un col·lectiu social els que assumisquen la seua problemàtica i busquen solucions i instruments de participació activa esta. La participació és, d'esta manera, la manera de vincular-se a un projecte col·lectiu i d'implicar-se els ciutadans en les decisions i actuacions de les institucions públiques.
Concretament des de la Direcció General de Ciutadania i Integració es pretén potenciar l'associacionisme com a forma d'interacció entre el Govern Valencià i els ciutadans i ciutadanes i generar una cultura participativa en la societat valenciana, promovent així una integració més eficaç de les persones en el seu entorn social més immediat i un sentiment de pertinença a la comunitat, reforçant els mecanismes i ferramentes que permeten millorar el compromís amb els assumptes col·lectius i generant dinàmiques de cooperació entre els ciutadans i d'estos amb l'administració.
Tal com mostra el Pla director de Ciutadania 2008-2011, la relació entre l'administració i la ciutadania ha de basar-se en una coresponsabilitat entre ambdós a fi de definir polítiques i regular servicis de forma coordinada, compartida, transparent i més eficient.
Tots estos aspectes de la participació es recullen també en la Llei 11/2008, de 3 de juliol, de la Generalitat, de Participació Ciutadana de la Comunitat Valenciana. Partint d'estos es pretén aconseguir una ciutadania activa, responsable i participativa, açò és, una societat civil organitzada a través d'entitats ciutadanes que formule propostes i col·labore en la seua aplicació amb les institucions públiques.
L'objectiu d'esta convocatòria és recolzar econòmicament les iniciatives de les entitats ciutadanes que dissenyen i utilitzen fórmules de participació ciutadana, dirigides als sectors de població que tenen especials dificultats per a integrar-se en els processos participatius, bé per raons d'edat (joventut i tercera edat), per tindre algun tipus de discapacitat, per ser ciutadans procedents d'altres països o per altres motius.
Per això, fent ús de les competències assignades pel Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, el Decret 92/2007 de 6 de juliol, del Consell pel qual s'establix l'estructura orgànica bàsica de la Presidència i de les conselleries de la Generalitat, el Decret 101/2007, de 13 de juny, del Consell pel qual s'aprova el Reglament Orgànic i Funcional de la Conselleria d'Immigració i Ciutadania, l'article 28 de la Llei 5/1983, de 30 de desembre, del Consell i l'article 47.11 del text refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991,
ORDENE
Primer. Convocatòria
Convocar les ajudes destinades a les entitats ciutadanes de la Comunitat Valenciana, perquè dissenyen i posen en pràctica fórmules de participació ciutadana dirigides a segments de població amb més dificultats per a participar.
Les ajudes convocades per mitjà de la present convocatòria de conformitat amb el Decret 147/2007, de 7 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, no necessiten la dita notificació per no reunir els requisits de l'article 87 del Tractat Constitutiu de la Comunitat Europea (TCE), en concret per no suposar avantatge econòmic, ja que les entitats a què van dirigides les ajudes no exercixen activitats econòmiques en què puguen oferir béns o servicis en el mercat, per la qual cosa no hi ha la possibilitat de falsejament de la competència.
Segon. Finançament
La present convocatòria d'ajudes per a l'exercici 2009, està finançada a càrrec de la línia de subvenció T7310000, inclosa del programa 112.90 Participació, Ciutadania i Xarxes Socials, per un import global màxim de 190.000 euros a càrrec del Projecte de Llei de Pressupostos de la Generalitat per al 2009 quedant condicionada la concessió a l'aprovació de la dita llei i a l'existència de crèdit adequat i suficient en els referits pressupostos de conformitat amb el que disposa l'Orde de 26 de setembre de 1994, de la Conselleria d'Economia i Hisenda sobre tramitació anticipada d'expedient de gasto.
Tercer. Bases
Aprovar les bases per les quals es regix esta convocatòria, incloses com a annex I de la present orde, i el model de sol·licitud per a les esmentades ajudes i documents relacionats inclosos com a annex II.
Contra esta orde, que posa fi a la via administrativa es pot interposar potestativament recurs de reposició davant del mateix òrgan que ha dictat l'acte, en el termini d'un mes comptador des de l'endemà de la publicació, o bé recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
Quart. Entrada en vigor
L'entrada en vigor de la present orde es produirà l'endemà de la publicació en el DOCV.
València, 4 de desembre de 2008
El conseller d'Immigració i Ciutadania,
RAFAEL BLASCO CASTANY
ANNEX I
BASES DE LA CONVOCATÒRIA
Primera. Objecte
La present convocatòria té com a objecte:
- Recolzar econòmicament a entitats ciutadanes perquè dissenyen i posen en pràctica fórmules de participació ciutadana dirigides a segments de població amb més dificultats per a participar (jóvens, tercera edat, dones, discapacitats, ciutadans procedents d'altres països?)
- Fomentar l'associacionisme com a forma d'integrar els ciutadans i ciutadanes en la societat a través d'entitats representatives de diversos interessos generant una cultura participativa.
- Ajudar a estructurar els canals de relació interna i externa de les entitats, millorant la seua capacitat per a dur a terme el seu projecte associatiu i les activitats derivades.
- Permetre una major relació de les entitats amb el sector de la població a qui es dirigix fent més visibles les seues actuacions i finalitats.
- Fomentar la participació interassociativa o el treball en xarxa per a l'èxit d'interessos comuns.
- Promocionar els sectors de la població més desfavorits.
- Fomentar la coresponsabilitat entre les entitats i l'administració en el finançament dels projectes.
Segona. Beneficiaris
1. Entitats que poden concórrer
Poden concórrer a la present convocatòria les confederacions, federacions, associacions i fundacions de la Comunitat Valenciana o les que demostren activitat regular en esta Comunitat Autònoma, que complisquen els requisits establits en les bases de la present convocatòria, que estiguen inscrites en el Registre Nacional d'Associacions o en el Registre Autonòmic d'Associacions de la Comunitat Valenciana amb anterioritat a l'1 de gener de l'any 2008, i que complisquen els requisits establits en la Llei 38/2003, de 17 de novembre, General de Subvencions, no incorrent en les prohibicions que, per a obtindre la condició de beneficiaris de subvencions, establix l'article 13 d'esta. Les entitats sol·licitants han d'estar adaptades, en el cas d'associacions, federacions i confederacions, a l'àmbit d'aplicació de la Llei Orgànica 1/02, de 22 de març, reguladora del dret d'associació, i, en el cas de fundacions, a la Llei 9/2008, de 3 de juliol de 2008, que modifica a la Llei 98/1998, de 9 de desembre de 1998, de Fundacions.
2. Entitats excloses
No podran beneficiar-se d'estes ajudes les associacions o federacions integrades en una federació o confederació que haguera sol·licitat ajuda en la present convocatòria per al mateix projecte presentat per la seua federació o confederació. Així també queden excloses les entitats veïnals i del poble gitano, per existir altres línies d'ajudes específiques per a estos col·lectius en esta mateixa Direcció General de Ciutadania i Integració.
Tercera. Actuacions subvencionables i no subvencionables
1. Actuacions subvencionables
Cada entitat sol·licitant presentarà un sol projecte, de forma individual o de forma conjunta amb altres entitats amb què treballe en xarxa, que incloga accions i activitats que promoguen la participació ciutadana tal com es regula en la base primera i en la base sisena de la present orde.
Seran subvencionables els gastos de funcionament de l'entitat per a la realització del projecte presentat. Entre estos gastos es poden incloure nòmines del personal de la mateixa entitat, imputables a la realització del projecte, així com gastos derivats (activitats recreatives, lúdiques, esportives, regals a participants, dinars, etc.), en els percentatges que recull la base huitena.
Els programes que se subvencionen necessàriament han de realitzar-se al llarg de l'any 2009.
2. Actuacions no subvencionables
No seran subvencionables les activitats recreatives (lúdiques, esportives, festives, gastronòmiques) que siguen un fi en si mateixes i no un complement del projecte.
Quarta. Formalització de sol·licituds i termini de presentació
1. La sol·licitud, es presentarà en el termini de 15 dies naturals, comptadors des de l'endemà de la publicació de la convocatòria en el Diari Oficial de la Comunitat Valenciana, dirigida a la Direcció General de Ciutadania i Integració de la Conselleria d'Immigració i Ciutadania (plaça Sant Nicolau, 2, 46187-València). També podrà presentar-se en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
2. La presentació de la sol·licitud d'ajuda comportarà l'autorització del sol·licitant perquè la Direcció General de Ciutadania i Integració obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social prevista en els articles 18 i 19 del Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, General de Subvencions, i en este cas, les entitats no han d'aportar els corresponents certificats. No obstant això, es pot denegar este consentiment, per mitjà de comunicació expressa i escrita en este sentit. En este supòsit, han d'aportar-se els corresponents certificats emesos per l'Agència Estatal d'Administració tributària, la Conselleria d'Economia, Hisenda i Ocupació i la Tresoreria de la Seguretat Social, d'estar al corrent en el compliment de les obligacions fiscals i amb la Seguretat Social. Així mateix, estaran exemptes de presentar estos certificats aquelles entitats que sol·liciten ajudes inferiors a 1.803,04 euros.
3. La sol·licitud (document 1 de l'annex II), formalitzada en tots els seus apartats i firmada pel representant legal degudament autoritzat, estarà acompanyada dels originals o fotocòpies compulsades dels documents següents:
a) Projecte presentat segons el model normalitzat (document 2, de l'annex II).
b) Estatuts de l'entitat ciutadana, composició de l'última Junta Directiva i poders del representant firmant.
c) Fotocòpia del document d'identitat (DNI, NIE o passaport) de la persona que firma la sol·licitud.
d) Fotocòpia del CIF de l'entitat.
e) Documentació que acredite el número de registre de l'entitat.
f) Per a les associacions, federacions i confederacions: certificat d'adaptació de l'entitat a la Llei Orgànica 1/02, de 22 de març, reguladora del dret d'associació.
g) Per a les fundacions: certificat d'adaptació Llei 9/2008, de 3 de juliol de 2008, de la Generalitat que modifica a la Llei 98/1998, de 9 de desembre de 1998.
h) Memòria descriptiva de les activitats dutes a terme per l'entitat ciutadana durant l'exercici 2008.
i) Comptes anuals de l'exercici 2008.
j) Declaració responsable per qualsevol dels mitjans establits en l'article 13.7 de la Llei 38/2003, de 17 de novembre, General de Subvencions, firmada pel representant de l'entitat sol·licitant de no incórrer en cap de les circumstàncies previstes en els articles 13.2 i 13.3.
k) Model normalitzat de compromís de treball en xarxa, en el cas que el projecte presentat es realitze en col·laboració amb una altra/s entitat/s ciutadana/s. (document 3 de l'annex II)
l) Respecte al compte bancari, fitxa de manteniment de tercers (document 4 de l'annex II). Amb este fi es tindrà en compte que si el compte bancari no està donat d'alta en la Generalitat, o s'han de modificar les seues dades, per a efectuar els pagaments a l'entitat, ha d'aportar-se, a més:
- Fotocòpia del document d'identitat (DNI, NIE o passaport) del representant legal de l'entitat.
- Document emés per l'entitat bancària en què conste la titularitat física i jurídica del compte bancari.
m) A més les federacions i confederacions han de presentar:
- Documentació que acredite que les associacions federades o confederades vinculades al projecte estiguen adaptades, a la Llei Orgànica 1/02, de 22 de març reguladora del dret d'associació.
- En el cas que no participen en el projecte presentat totes les entitats federades o confederades, model normalitzat de treball en xarxa (document 3, de l'annex II).
Cinquena. Esmena
Si la sol·licitud no reunix els requisits i documents que s'assenyalen en esta base es requerirà a l'interessat perquè, en un termini de deu dies hàbils, esmene la falta o acompanye els documents preceptius, amb indicació que, si així no ho fa, se li considerarà desistit de la seua petició prèvia resolució d'arxiu que ha de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, d'acord amb el seu article 71, apartat 1.
Sisena. Criteris per a la concessió
1. La subvenció s'atorgarà de conformitat amb els principis d'objectivitat, igualtat, no-discriminació, concurrència i publicitat, garantint la transparència del procediment de concessió, d'acord amb la legislació bàsica estatal en matèria de subvencions. En tot cas, es valorarà la qualitat, la transparència i el benefici social dels servicis de les entitats ciutadanes sol·licitants.
2. Per a la distribució de la dotació pressupostària de la present orde, se seguirà el procediment de concessió recollit en l'article 22 de la Llei 38/2003, General de Subvencions, i es tindrà en compte que el projecte (entenent per projecte el conjunt de les activitats que es presenten, estiguen o no relacionades entre elles) presentat per cada entitat s'ajuste al màxim als criteris que s'indiquen a continuació en relació a la qualitat de l'actuació i a l'equilibri pressupostari:
A) Qualitat de l'actuació, valorant-se fins a un màxim de 60 punts, tenint en compte l'adequació de les activitats als objectius previstos, distribuït de la manera següent:
- Per presentar accions d'enfortiment de l'associacionisme. Es valoraran aquelles accions que reforcen els aspectes de comunicació per a fer visibles les seues actuacions i la captació de socis, accions per a la millora en la gestió de projectes i accions per a la formació en associacionisme i participació. Fins a 15 punts.
- Per presentar accions que acosten al ciutadà/a a l'administració. S'inclou en este apartat la formació en drets de la ciutadania; la posada en marxa d'actuacions que fomenten la interacció directa amb l'administració i iniciatives que incloguen les noves tecnologies com a via de participació ciutadana. Fins a 15 punts.
- Per presentar accions de participació que milloren les relacions internes de les entitats. Es tindran en compte accions que fomenten la transparència en la presa de decisions, incentivant la participació dels associats que no formen part de la junta directiva i accions que afavorisquen altres vies de participació, a més dels ordinaris, com la creació de noves ferramentes participatives (grups de treball, comissions, fòrums, etc.). Fins a 10 punts.
- Per presentar accions que incloguen com a metodologia el treball en xarxa, entenent-se este per l'elaboració i l'execució del projecte entre diverses entitats. Es prioritzaran els projectes de treball en xarxa que es duguen a terme entre entitats de diferents sectors. Fins a 10 punts.
- Per presentar accions basades en les necessitats dels col·lectius amb més dificultats per a participar i que la seua execució tinga impacte directe sobre ells. Fins a 10 punts.
B) Equilibri pressupostari. Es valorarà fins a un màxim de 40 punts, tenint en compte:
- La capacitat de l'entitat per a obtindre finançament per altres vies, tant públiques com privades. Fins a 10 punts.
- L'aportació per part de l'entitat d'un percentatge del pressupost del projecte presentat. Fins a 10 punts.
- L'adequació del pressupost sol·licitat per l'entitat a les activitats plantejades en el projecte. Fins a 10 punts
- L'adequació del pressupost sol·licitat en relació al nombre de beneficiaris directes i indirectes que incloguen les accions proposades. Fins a 10 punts.
3. Les entitats sol·licitants han d'obtindre en la valoració un mínim de 50 punts per a percebre ajuda en la present convocatòria.
4. La Comissió Avaluadora té la potestat de valorar i triar, entre les activitats del projecte presentat per una entitat, la o les que s'adeqüen més a fi de l'orde recollit en la base primera, atesos els criteris indicats en els apartats 2 i 3 de les presents bases i justificat per la limitació del pressupost total de la línia. En este cas, la Comissió Avaluadora efectuarà una adjudicació provisional de les activitats triades donant tràmit d'audiència a les entitats afectades.
Setena. Resolució de les sol·licituds
1. Per a l'estudi i la valoració de les sol·licituds presentades per les entitats ciutadanes es constituirà una comissió avaluadora presidida per la directora general de Ciutadania i Integració, més dos vocals designats per esta. La Comissió elaborarà una proposta en relació amb l'aprovació o la denegació de les distintes sol·licituds presentades i l'assignació de quantitats a cada una d'elles.
2. L'òrgan competent per a la resolució dels expedients és el conseller d'Immigració i Ciutadania, de conformitat amb el que disposa el Decret 101/2007, de 13 de juliol, del Consell, pel qual s'aprova el Reglament Orgànic i Funcional de la Conselleria d'Immigració i Ciutadania i l'Orde de 24 de juliol de 2007, de la Conselleria d'Immigració i Ciutadania, per la qual es du a terme el Decret 101/2007, de 13 de juliol, del Consell de la Generalitat.
El conseller d'Immigració i Ciutadania podrà dictar les resolucions i adoptar les mesures que siguen necessàries per al compliment i desenrotllament d'allò que s'ha estipulat en la present disposició, així com resoldre totes les incidències que es plantegen en la seua interpretació i execució, tot això de conformitat amb el Decret Legislatiu de 26 de juny de 1991, del Consell de la Generalitat, pel qual s'aprova el text refós de la Llei d'Hisenda Pública de la Generalitat.
El termini màxim per a resoldre i notificar les sol·licituds serà de sis mesos comptadors a partir de l'endemà de la publicació de la present convocatòria en el Diari Oficial de la Comunitat Valenciana transcorregut el qual sense que haja recaigut una resolució expressa, podran entendre's desestimades.
La resolució de la sol·licitud es publicarà en el Diari Oficial de la Comunitat Valenciana i en el tauler d'anuncis de la Conselleria d'Immigració i Ciutadania, d'acord amb l'article 59.6 apartat b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. Tota alteració de les condicions tingudes en compte per a la concessió de l'ajuda, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
L'eficàcia de la concessió de l'ajuda quedarà supeditada al compliment dels termes i condicions de la concessió.
Huitena. Quantia de les ajudes
La quantia de les ajudes serà determinada en el procés de selecció tenint en compte la disponibilitat pressupostària i els criteris establits en la base sisena.
Podrà subvencionar-se a cada entitat del total concedit fins a un màxim del 30% per a gastos de nòmines de personal de la pròpia entitat, i fins a un màxim d'un 5% per a gastos derivats (activitats recreatives, lúdiques, esportives, regals a participants, dinars, etc.).
L'import de les ajudes regulades en esta convocatòria en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat que ha de dur a terme el beneficiari.
Novena. Forma de pagament
El pagament s'efectuarà contra la justificació de la subvenció per part del beneficiari, de conformitat amb el que disposa el Text Refós de la Llei d'Hisenda Pública Valenciana.
Deu. Justificació de la subvenció
1. La justificació anirà dirigida a la directora general de Ciutadania i Integració, i ha de presentar-se fins al 15 de novembre de 2009, inclusivament, en la Direcció General de Ciutadania i Integració, a l'efecte de poder lliurar-se les quantitats corresponents. Els justificants han de correspondre's amb el pressupost detallat de les activitats indicades en la resolució de concessió de la subvenció.
2. Per a efectuar el pagament, els beneficiaris de la subvenció han d'ajustar-se als requisits i formes d'acreditació establit en l'article 30 de la Llei 38/2003, de 17 de novembre, General de Subvencions i en tot cas han de presentar la documentació següent:
- Originals de les factures relatius als gastos realitzats i, si és el cas, la documentació acreditativa del seu pagament, les quals han de complir els requisits establits en el Reial Decret 1496/2003, de 28 de novembre, pel qual aprova el Reglament pel qual es regulen les obligacions de facturació, i es modifica el Reglament de l'Impost sobre el Valor Afegit. (BOE núm. 286, de 29 de novembre de 2003). Les federacions i confederacions, si és el cas, han de justificar les aportacions realitzades a les associacions federades i federacions confederades participants en el projecte en relació a la subvenció concedida.
- Certificat de justificació del gasto (document 5, de l'annex II).
- Memòria explicativa i detallada de les activitats realitzades i que han sigut subvencionades, que ha d'incloure obligatòriament una avaluació del projecte (document 6 de l'annex II).
3. La no-presentació de la justificació del gasto en el termini fixat donarà lloc a la pèrdua de la subvenció per part de l'entitat i així mateix podrà ser exclosa en les convocatòries d'anys successius, sense perjudici que se celebre, amb caràcter previ a qualsevol decisió, el tràmit d'audiència legalment establit.
Onze. Obligacions dels beneficiaris
Els beneficiaris d'estes ajudes estaran subjectes a les obligacions derivades del contingut de les presents bases, de la resolució de concessió de la subvenció i, en general de la normativa vigent que siga d'aplicació. En tot cas són obligacions de les entitats beneficiades les establides en l'article 14 de la Llei 38/2003, de 17 de novembre, General de Subvencions.
Dotze. Revisió d'expedients
1. En els casos previstos en l'article 37 de la Llei General de Subvencions, els beneficiaris han de reintegrar la totalitat o part de la quantitat percebuda més els corresponents interessos de demora. En estos casos s'incoarà l'oportú expedient, amb audiència prèvia de l'interessat.
2. El falsejament o ocultació de dades i documents, quan afecten substancialment la concessió i el lliurament de fons públics, donarà lloc a l'exigència de responsabilitats tant en l'orde administratiu com en el jurisdiccional competent.
3. La Conselleria d'Immigració i Ciutadania es reserva el dret a realitzar totes les inspeccions tècniques i administratives que es consideren necessàries a fi de conformar la correcta execució de l'actuació subvencionada.
Tretze
En tot el no previst en esta orde les entitats ciutadanes beneficiàries se sotmetran al que establix la Llei d'Hisenda Pública de la Generalitat i la Llei de Pressupostos de la Generalitat per a l'exercici 2009, així com la Llei General de Subvencions i la resta de normativa vigent que se li aplique.
ANNEX II
Documents relacionats:
1. Sol·licitud d'ajudes.
2. Model normalitzat per a la presentació del projecte.
3. Model normalitzat de compromís de treball en xarxa.
4. Manteniment de tercers.
5. Certificat justificació gastos.
6. Model normalitzat de memòria del projecte.